Document ID: 32008D0694

ΑΠΌΦΑΣΗ ΤΗΣ ΕΠΙΤΡΟΠΉΣ
της 18ης Αυγούστου 2008
σχετικά με τη χρηματοδοτική συνδρομή της Κοινότητας, το 2008, για την εκπόνηση μελέτης στον τομέα της μεταφοράς ζώων
(2008/694/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 17,
Εκτιμώντας τα ακόλουθα:
(1)
Η απόφαση 90/424/ΕΟΚ καθορίζει τις διαδικασίες που διέπουν τη χρηματοδοτική συνδρομή της Κοινότητας για συγκεκριμένα κτηνιατρικά μέτρα.
(2)
Ειδικότερα, η Επιτροπή μπορεί να χρησιμοποιήσει μελέτες που είναι αναγκαίες για την ανάπτυξη της κοινοτικής κτηνιατρικής νομοθεσίας στον τομέα της καλής μεταχείρισης των ζώων.
(3)
Τα μέτρα που προβλέπονται στο κοινοτικό σχέδιο δράσης για την προστασία και την καλή μεταχείριση των ζώων 2006-2010 (2) θα υποστηριχθούν επίσης από μελέτες, εκτιμήσεις επιπτώσεων και αξιολογήσεις στους τομείς της υγείας των ζώων, της καλής μεταχείρισης των ζώων και της ασφάλειας των τροφίμων.
(4)
Σε αυτό το σχέδιο δράσης καθορίζονται πολλοί τομείς δράσης και ειδικότερα η αναβάθμιση των υφιστάμενων ελάχιστων προτύπων για την προστασία και την καλή μεταχείριση των ζώων και η εισαγωγή τυποποιημένων δεικτών καλής μεταχείρισης των ζώων. Όσον αφορά τη μεταφορά των ζώων, οι επιστημονικοί εμπειρογνώμονες θεωρούν αναγκαία τη θέσπιση νέων κατάλληλων κανόνων για το χρόνο ταξιδιού και την πυκνότητα φόρτωσης.
(5)
Για να πραγματοποιηθεί η εκτίμηση επιπτώσεων, και κυρίως να εκτιμηθούν οι επιπτώσεις στην προστασία και την υγεία των ζώων, στη δημόσια υγεία, οι οικονομικές, κοινωνικές, περιβαλλοντικές και διοικητικές επιπτώσεις που θα είχε ενδεχομένως η τροποποίηση του κανονισμού (ΕΚ) αριθ. 1/2005, της 22ας Δεκεμβρίου 2004, για την προστασία των ζώων κατά τη μεταφορά και συναφείς δραστηριότητες και για την τροποποίηση των οδηγιών 64/432/ΕΟΚ και 93/119/ΕΚ και του κανονισμού (ΕΚ) αριθ. 1255/97 (3) όσον αφορά τη διάρκεια του ταξιδιού και τις απαιτήσεις χώρου, πρέπει να εκπονηθεί μελέτη.
(6)
Επομένως, είναι σκόπιμο να χρηματοδοτήσει η Κοινότητα το 2008 μελέτη για την αξιολόγηση των διαφόρων επιλογών πολιτικής που συνδέονται με τα σενάρια τα οποία έχουν καθοριστεί σχετικά με τη διάρκεια του ταξιδιού και τις απαιτήσεις χώρου για τα μεταφερόμενα ζώα, και για την εκτίμηση των αντίστοιχων επιπτώσεών τους στην προστασία και την υγεία των ζώων, τη δημόσια υγεία καθώς και τις οικονομικές, κοινωνικές, περιβαλλοντικές και διοικητικές επιπτώσεις τους. Πρέπει να καθοριστεί το ανώτατο ποσό που θα διατεθεί για τη δράση αυτή.
(7)
Η δράση θα υλοποιηθεί μέσω σύμβασης παροχής υπηρεσιών σύμφωνα με τις διαδικασίες ανάθεσης συμβάσεων με διαδικασία διαπραγμάτευσης όπως καθορίζεται στο άρθρο 91 παράγραφος 1 στοιχείο δ) του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (4) και στα άρθρα 126 και 129 παράγραφος 1 του κανονισμού (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (5).
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΑΠΟΦΑΣΙΖΕΙ:
Άρθρο 1
Εγκρίνεται χρηματοδοτική συνδρομή της Κοινότητας για την εκπόνηση μελέτης σχετικά με τη διάρκεια του ταξιδιού και τις απαιτήσεις χώρου κατά τη μεταφορά ζώων, η οποία ανέρχεται σε 58 000 EUR κατ’ ανώτατο όριο.
Άρθρο 2
Η χορήγηση της συνδρομής που αναφέρεται στο άρθρο 1 διέπεται από τους κανόνες για τις δημόσιες συμβάσεις και πραγματοποιείται μέσω διαδικασίας διαπραγμάτευσης σύμφωνα με το άρθρο 91 παράγραφος 1 στοιχείο δ) του κανονισμού (ΕΚ, Ευρατόμ) αριθ. 1605/2002 του Συμβουλίου.
Η χρηματοδοτική συνδρομή που προβλέπεται στο άρθρο 1 χρηματοδοτείται από το κονδύλιο 17 04 02 01 του προϋπολογισμού των Ευρωπαϊκών Κοινοτήτων για το 2008.
Βρυξέλλες, 18 Αυγούστου 2008.

Labels: 20
7
8
6
15